Efter TV 2s afsløringer i dokumentarserie fremlægger Aarhus-politikere nu politiske initiativer, der skal sikre Danmarks demokratiske værdier.

Efter TV 2s afsløringer i dokumentarserien ’Moskeerne Bag Sløret’ har Aarhus’ borgmester Jakob Bundsgaard (S) til eftermiddag inviteret byrådets partier til at fremlægge deres udspil til, hvordan man kan nedbryde det såkaldte parallelsamfund, der bliver skildret i dokumentaren.

Allerede et par dage efter dokumentaren fremlagde borgmesteren en 10 punkts-plan med en række politiske initiativer, der skal sikre respekten for de grundlæggende demokratiske værdier i Danmark og modvirke vold, overgreb og manglende frihed.

Borgmesteren opfordrer blandt andet til at indføre en certificering af prædikanter, så det ikke er muligt for blandt andet imamer at prædike i strid med dansk lov.

Venstre møder op med fire konkrete forslag til ”at rive de mure ned som skaber parallelsamfund i Aarhus”, som det hedder i udkastet.

Partiet foreslår bl.a. større gennemsigtighed, skærpet tilsyn med foreninger og mere ligestilling for etniske kvinder.

- Vi skal have langt bedre mulighed for at undersøge, hvor pengeflowet kommer fra til millioninvesteringer i nye moskeer og ombygninger af de allerede eksisterende. Det er et problem, at vi ikke ved, hvor pengene og støtten til moskeerne kommer fra, siger Bünyamin Simsek (V), rådmand for Børn og Unge i Aarhus Kommune, til TV 2.

De Radikale har også formuleret deres ønsker til indsatsen overfor parallelsamfund. Partiet ønsker blandt andet en skærpet indsats overfor socialt bedrageri og en styrket rådgivningsindsats:

- Borgerne skal ikke henvende sig til uformelle parallelsystemer, hvor de kan risikere at deres retssikkerhed bliver krænket. Derfor er det vigtigt at vi styrker den professionelle rådgivning i udsatte bydele, siger den radikale rådmand for Kultur og Borgerservice i Aarhus, Rabih Azad-Ahmad.